ส่วนที่ 1

ข้อมูลสรุป (EXECUTIVE SUMMARY)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

1.  ลักษณะการประกอบธุรกิจ

บริษัท ศรีไทยซุปเปอร์แวร์ จำกัด (มหาชน) “บริษัทฯ”
ได้มีการปรับโครงสร้างธุรกิจหลักจากเดิมที่จำแนกเป็นส่วนงานพลาสติก และส่วนงานเมลามีน
มาเป็นสายธุรกิจพลาสติก สายธุรกิจซื้อมาขายไป ตั้งแต่วันที่ 1 ตุลาคม พ.ศ. 2549
ตามมติคณะกรรมการบริษัทในคราวประชุมคณะกรรมการบริษัท ครั้งที่ 6/2549 เมื่อวันที่ 29
กันยายน พ.ศ. 2549 การปรับโครงสร้างธุรกิจใหม่ดังกล่าว
เพื่อเป็นการปรับโครงสร้างการจัดองค์กร การบริหารงาน ทิศทางธุรกิจ
ตลอดจนกลยุทธ์และแผนงานต่างๆ ให้มีความเหมาะสม
และสอดคล้องกับสภาวะธุรกิจที่เติบโตและเปลี่ยนแปลงไปในปัจจุบันของบริษัทฯซึ่งขยายขนาดมากขึ้น
รวมทั้งเพื่อเพิ่มศักยภาพในการแข่งขันให้กับองค์กรมากขึ้นทั้งตลาดภายในประเทศและต่างประเทศ

นอกจากนี้
บริษัทฯยังจำแนกสายธุรกิจพลาสติกโดยแบ่งกลุ่มสินค้าหลักออกเป็นผลิตภัณฑ์เพื่องานอุตสาหกรรมและผลิตภัณฑ์เครื่องใช้ในครัวเรือน
ซึ่งเป็นการจำแนกตามวัตถุประสงค์ของการใช้งานของผลิตภัณฑ์ ทำให้การกำหนดทิศทางของธุรกิจ
การกำหนดแผนกลยุทธ์และแผนงาน ตลอดจนการจัดกลุ่มสินค้ามีความชัดเจนมากขึ้น
อีกทั้งการเพิ่มสายธุรกิจซื้อมาขายไป จะช่วยให้ธุรกรรมของสายธุรกิจการค้ามีความชัดเจน
และเพื่อเป็นการรองรับบทบาทของธุรกิจการค้าของบริษัทฯที่จะเพิ่มขึ้นในอนาคต

การปรับโครงสร้างธุรกิจใหม่ของบริษัทฯดังกล่าว
ทำให้โครงสร้างกลุ่มบริษัทที่จำแนกตามสายธุรกิจเปลี่ยนแปลงไป
แต่เนื่องจากกลุ่มบริษัทได้วางกลยุทธ์ให้การทำธุรกิจมีลักษณะครบวงจร ลดการพึ่งพาธุรกิจนอกกลุ่ม
จึงทำให้บริษัทย่อย บริษัทร่วม
และกิจการร่วมค้าของบริษัทฯส่วนใหญ่ยังอยู่ในกลุ่มสายธุรกิจหลักทั้งสองของโครงสร้างใหม่
ส่วนกลุ่มบริษัทย่อยที่ทำธุรกิจแม่พิมพ์และกลุ่มบริษัทในเครืออื่นๆ
ที่ทำธุรกิจนอกเหนือจากธุรกิจหลักทั้งสองของบริษัทฯ จะถูกจัดอยู่ในกลุ่มสายธุรกิจอื่น

ลักษณะการประกอบธุรกิจของกลุ่มบริษัท สามารถกล่าวโดยสรุปตามสายธุรกิจใหม่ได้ดังนี้

สายธุรกิจพลาสติก

1. ผลิตภัณฑ์เพื่องานอุตสาหกรรม

กลุ่มผลิตภัณฑ์เพื่องานอุตสาหกรรมของบริษัทฯ ได้แก่ ชิ้นส่วนเครื่องใช้ไฟฟ้า
ชิ้นส่วนรถยนต์และรถจักรยานยนต์ เปลือกหม้อแบตเตอรี่รถยนต์และรถจักรยานยนต์ ถังบรรจุสี
ลังบรรจุขวดเครื่องดื่ม พาเลท ถังขยะ เป็นต้น ซึ่งเป็นกลุ่มผลิตภัณฑ์ที่สร้างรายได้หลักให้แก่บริษัทฯ
เนื่องจากสามารถสนองตอบลูกค้าที่อยู่ในอุตสาหกรรมประเภทต่างๆ ได้อย่างหลากหลาย
โดยบริษัทฯมีโรงงาน 3 โรงงาน ที่ผลิตสินค้าเหล่านี้ ตั้งอยู่ที่ถนนสุขสวัสดิ์ กรุงเทพฯ
นิคมอุตสาหกรรมบางปู สมุทรปราการ และนิคมอุตสาหกรรมอมตะนคร ชลบุรี

กลุ่มบริษัทเป็นผู้นำในวงการสินค้าพลาสติก โดยบริษัทฯมีกำลังการผลิตรวมทั้ง 3 โรงงาน ประมาณ
40,000 ตันต่อปี
และมีความเชี่ยวชาญในการผลิตผลิตภัณฑ์เพื่องานอุตสาหกรรมที่ต้องการความเที่ยงตรงสูง เช่น
ชิ้นส่วนงานอุตสาหกรรม เป็นต้น ซึ่งเป็นธุรกิจที่มีศักยภาพสูง
สามารถเติบโตได้อีกมากในอนาคตตามการเติบโตของเศรษฐกิจของประเทศไทย
อีกทั้งบริษัทฯยังมีความหลากหลายของสินค้าและบริการที่ครบวงจร
เนื่องจากมีบริษัทในเครือที่สามารถผลิตแม่พิมพ์ได้ตรงกับความต้องการของลูกค้า
ทำให้บริษัทฯมีศักยภาพที่จะแข่งขันกับคู่แข่งในอุตสาหกรรมพลาสติก
ไม่ว่าจะเป็นการแข่งขันในด้านคุณภาพของสินค้า การส่งมอบตรงเวลา หรือตราสินค้า
ซึ่งเป็นสิ่งสำคัญมากในการสร้างความน่าเชื่อถือแก่ลูกค้า
ประกอบกับธุรกิจพลาสติกเป็นธุรกิจที่ต้องใช้เงินลงทุนสูง
บริษัทฯจึงมีคู่แข่งที่เป็นโรงงานพลาสติกขนาดใหญ่อยู่เพียงไม่กี่แห่ง

2. ผลิตภัณฑ์เครื่องใช้ในครัวเรือน

ได้แก่ เครื่องใช้บนโต๊ะอาหารและในครัวโดยพิมพ์ลวดลายให้สวยงาม หรืออาจพิมพ์ภาพตัวการ์ตูน
เช่น จาน ชาม โถใส่ข้าว ทัพพี ช้อน ถ้วยน้ำ เป็นต้น
บริษัทฯมีโรงงานที่ผลิตผลิตภัณฑ์เครื่องใช้ในครัวเรือนอยู่ที่โรงงานเขตอุตสาหกรรมสุรนารี
นครราชสีมา และเป็นโรงงานที่ได้รับการส่งเสริมการลงทุน

บริษัทฯเป็นผู้นำในวงการผลิตภัณฑ์เครื่องใช้ในครัวเรือนที่ทำจากเมลามีน
โดยเป็นผู้ผลิตรายใหญ่และมีกำลังการผลิตมากที่สุดในประเทศไทย
และเป็นบริษัทผู้ขายสินค้าเพียงแห่งเดียวในประเทศไทยที่มีระบบขายตรง ซึ่งจากศักยภาพดังกล่าว
ทำให้บริษัทฯสามารถรองรับการเติบโตของตลาดทั้งภายในประเทศและต่างประเทศได้
และสามารถเข้าถึงกลุ่มลูกค้าได้อย่างกว้างขวาง ประกอบกับสินค้าของบริษัทฯเป็นสินค้าที่มีคุณภาพดี
ลวดลายสวยงาม และมีรูปแบบของผลิตภัณฑ์ที่ทันสมัย
ทำให้ลูกค้าเกิดความเชื่อมั่นในด้านตราสินค้าของบริษัทฯ และไว้วางใจในคุณภาพ
ความปลอดภัยของผลิตภัณฑ์เมลามีนของบริษัทฯ

ในด้านการแข่งขันของผลิตภัณฑ์เครื่องใช้ในครัวเรือน
ถึงแม้ว่าจะมีการแข่งขันด้านราคาของสินค้าจากประเทศจีน
แต่คุณภาพสินค้าจีนก็ยังด้อยกว่าคุณภาพสินค้าของบริษัทฯมาก นอกจากนี้
ผลกระทบจากอัตราแลกเปลี่ยนที่ผันผวนอาจส่งผลต่อศักยภาพในการแข่งขันของบริษัทฯบ้าง
แต่บริษัทฯก็มีความมุ่งมั่นที่จะขยายตลาดในเชิงรุก โดยการขยายการส่งออกไปยังตลาดใหม่ๆ
อย่างต่อเนื่องเพื่อเพิ่มยอดขาย โดยบริษัทฯกำหนดเป้าหมายในการส่งออกให้ได้ครบ 100 ประเทศ
ภายในปี พ.ศ. 2551 ซึ่งในปี พ.ศ. 2549 บริษัทฯสามารถส่งออกไปยังประเทศต่างๆ
เพิ่มขึ้นจนส่งออกได้ 60 ประเทศทั่วโลกแล้ว
อีกทั้งการเพิ่มศักยภาพในการแข่งขันทางด้านราคาโดยการขยายฐานการผลิตไปยังประเทศที่มีศักยภาพในการผลิตสูงและมีต้นทุนค่าแรงงานต่ำ
ได้แก่ เวียดนาม และอินเดีย เป็นต้น

สายธุรกิจซื้อมาขายไป

สายธุรกิจซื้อมาขายไปเป็นสายธุรกิจใหม่ของบริษัทฯที่เกิดจากการปรับโครงสร้างธุรกิจใหม่ของ
บริษัทฯด้วยวัตถุประสงค์ที่ต้องการจะให้เป็นสายธุรกิจที่ช่วยเสริมสร้างรายได้ให้กับบริษัทฯนอกเหนือจากรายได้หลักที่มาจากสายธุรกิจพลาสติก
และยังเป็นการรองรับธุรกิจการค้าของบริษัทฯที่เริ่มมีบทบาทมากขึ้นเพื่อให้การวางแผนธุรกิจและการบริหารงานมีความชัดเจนมากขึ้น

สินค้าที่บริษัทฯนำมาจำหน่าย บริษัทฯมีความมุ่งมั่นและให้ความสำคัญกับการคัดสรรสินค้าที่มีคุณภาพ
มีความทันสมัย
และเป็นที่นิยมใช้กันอย่างแพร่หลายจากทั้งในประเทศและต่างประเทศมาจำหน่ายให้แก่ลูกค้าผ่านช่องทางการจำหน่ายต่างๆ
ของบริษัทฯไม่ว่าจะเป็นการจำหน่ายโดยบริษัทฯเอง ทีมงานขายตรง ตัวแทนจำหน่ายของบริษัทฯ
หรือห้างสรรพสินค้าต่างๆ ซึ่งในปัจจุบันสินค้าหลักๆ ที่บริษัทฯได้สั่งซื้อและนำมาจำหน่ายแล้ว ได้แก่
กล่องถนอมอาหาร Lock&Lock อุปกรณ์การจัดเตรียมอาหารจากต่างประเทศ ชุดเครื่องนอน
โต๊ะและเตียงนอนชายหาด เป็นต้น

สำหรับช่วงเริ่มแรกของสายธุรกิจซื้อมาขายไป
บริษัทฯเน้นการจำหน่ายสินค้าและการให้บริการที่ครบวงจรหรือเป็นกลุ่มสินค้าที่สามารถเสนอขายให้กลุ่มลูกค้าเป้าหมายเดียวกัน
เช่น กลุ่มธุรกิจ HoReCa ซึ่งประกอบด้วยกลุ่มธุรกิจโรงแรม (Hotel) ภัตตาคาร (Restaurant)
และร้านอาหาร (Catering) เป็นต้น

สายธุรกิจอื่น

สำหรับสายงานแม่พิมพ์ บริษัทฯไม่ได้ดำเนินธุรกิจผลิตแม่พิมพ์เองเพื่อจำหน่ายให้บุคคลภายนอก
แต่ธุรกิจดังกล่าวดำเนินการโดยบริษัทในเครือซึ่งเป็นบริษัทชั้นนำที่ดำเนินธุรกิจรับจ้างผลิตแม่พิมพ์ฉีดพลาสติกสำหรับใช้งานในอุตสาหกรรมยานยนต์และเครื่องใช้ไฟฟ้าที่มีความละเอียด
เที่ยงตรงในชิ้นงาน และสามารถผลิตแม่พิมพ์ได้หลายขนาด โดยขนาดน้ำหนักตั้งแต่ 200 กิโลกรัม
ถึง 10,000 กิโลกรัม เนื่องจากความต้องการแม่พิมพ์ฉีดพลาสติกของอุตสาหกรรมต่างๆ
ยังสูงกว่ากำลังการผลิตและขีดความสามารถของผู้รับจ้างผลิตในประเทศไทย
ทำให้ภาวะการแข่งขันในอุตสาหกรรมแม่พิมพ์
เป็นการแข่งขันของผู้ประกอบการที่จะต้องแข่งกับตัวเองในการเพิ่มขีดความสามารถในการผลิตแม่พิมพ์ฉีดพลาสติกที่มีความละเอียด
เที่ยงตรง และซับซ้อนสูงมากขึ้น รวมถึงการพัฒนาบุคลากรและจัดหาเครื่องมืออุปกรณ์ที่ทันสมัย
เพื่อสามารถตอบสนองต่อความต้องการภายในประเทศ และลดการนำเข้าแม่พิมพ์จากต่างประเทศ

นอกจากนี้
การกำหนดกลยุทธ์ทางด้านราคาและการลดต้นทุนในการผลิตก็เป็นส่วนสำคัญที่จะทำให้บริษัทในเครือของบริษัทฯสามารถแข่งขันกับผู้ประกอบการรายอื่นได้

สำหรับบริษัทในเครือที่ประกอบธุรกิจอื่นๆ ที่ไม่ได้มีความเกี่ยวเนื่องกับธุรกิจหลักของกลุ่มบริษัท
ถึงแม้ว่าการประกอบธุรกิจจะประสบกับการแข่งขันสูง
แต่บริษัทในเครือก็สามารถดำเนินธุรกิจของตนได้อย่างไม่มีปัญหา
โดยมีอัตราการเติบโตของธุรกิจพอประมาณ

2.  ปัจจัยความเสี่ยง

การที่บริษัทฯดำเนินธุรกิจผลิตและจำหน่ายผลิตภัณฑ์เพื่องานอุตสาหกรรมและผลิตภัณฑ์เครื่องใช้ในครัวเรือนทั้งภายในประเทศและต่างประเทศ
จึงมีการให้สินเชื่อแก่ลูกค้า การนำเข้าเครื่องจักร
และการกู้ยืมเงินจากสถาบันการเงินเพื่อใช้ในการลงทุนและดำเนินงาน
ซึ่งการดำเนินธุรกิจปกติดังกล่าว
ทำให้บริษัทฯมีความเสี่ยงที่ก่อให้เกิดผลกระทบต่อการดำเนินธุรกิจของบริษัทฯได้
โดยแบ่งเป็นหัวข้อหลักๆ ดังนี้

-   ความเสี่ยงด้านการตลาด

-   ความเสี่ยงด้านราคาวัตถุดิบ

-   ความเสี่ยงด้านการผลิต

-   ความเสี่ยงด้านการเงิน

-   ความเสี่ยงเกี่ยวกับการไม่สามารถจ่ายเงินปันผล

อย่างไรก็ตาม บริษัทฯได้วางแนวทางรองรับความเสี่ยงตามปัจจัยความเสี่ยงต่างๆ
และผลกระทบที่อาจเกิดขึ้นจากความเสี่ยงนั้น ซึ่งบริษัทฯได้เปิดเผยรายละเอียดเพิ่มเติมแล้วในส่วนที่
2 หัวข้อปัจจัยความเสี่ยง นอกจากนั้นบริษัทฯยังได้จัดตั้งคณะอนุกรรมการบริหารความเสี่ยงตั้งแต่ปี
พ.ศ. 2547 เพื่อทำหน้าที่ดูแลกระบวนการบริหารความเสี่ยงของบริษัทฯให้อยู่ในระดับที่เหมาะสม
ทั้งนี้ นอกเหนือจากความเสี่ยงอันเกิดจากการดำเนินธุรกิจปกติของบริษัทฯ
บริษัทฯไม่มีความเสี่ยงจากนิติกรรมอื่นใดที่อาจก่อให้เกิดผลกระทบและความเสียหายแก่บริษัทฯอย่างเป็นสาระสำคัญ

3.  โครงสร้างของกลุ่มบริษัทและรายการที่เกี่ยวโยงกัน

เนื่องจากกลุ่มบริษัทให้ความสำคัญกับการขยายตัวในแนวตั้ง (VERTICAL INTEGRATION)
เพื่อลดการพึ่งพาธุรกิจนอกกลุ่ม และเพิ่มศักยภาพการแข่งขันของกลุ่มบริษัท ดังนั้น
กลุ่มบริษัทจึงมีรายการระหว่างกันกับบริษัทย่อย บริษัทร่วม และบริษัทอื่นที่เกี่ยวข้องกัน
ซึ่งมีบางบริษัทที่เข้าข่ายเป็นบริษัทที่เกี่ยวโยงกันกับบริษัทฯ (CONNECTED COMPANY) อย่างไรก็ตาม
รายการค้าที่เกิดขึ้นระหว่างบริษัทฯกับบริษัทในเครือหรือบริษัทที่เกี่ยวโยงกันก็เป็นรายการค้าปกติที่ยึดถือราคาตลาดทางการค้าทั่วไปเป็นเกณฑ์เหมือนการค้ากับบุคคลภายนอก
โดยบริษัทฯได้เปิดเผยรายละเอียดของรายการระหว่างกันกับบริษัทในเครือและบริษัทที่เกี่ยวโยงกัน
และความสัมพันธ์ระหว่างบริษัทฯกับบริษัทที่เกี่ยวโยงกันในส่วนที่ 2 หัวข้อ 11 รายการระหว่างกัน
และหมายเหตุประกอบงบการเงินสำหรับปี สิ้นสุด 31 ธันวาคม พ.ศ. 2549 หน้า 68 ถึง 76

4.  สรุปฐานะการเงินและผลการดำเนินงาน

บริษัทฯมีฐานะการเงินมั่นคงอย่างสม่ำเสมอและต่อเนื่อง
มีสภาพคล่องทางการเงินในระดับที่เหมาะสม และบริษัทในเครือมีผลประกอบการที่ดี
บริษัทฯจึงมีกำไรสะสมและมีการสำรองตามกฎหมายมากขึ้น
อีกทั้งยังสามารถจ่ายเงินปันผลระหว่างกาลจากผลการดำเนินงานครึ่งปีของปี พ.ศ. 2549

ในปี พ.ศ. 2549 บริษัทฯยังคงประสบปัญหาการเพิ่มขึ้นของราคาเม็ดพลาสติก
ซึ่งเป็นวัตถุดิบสำคัญในการผลิตผลิตภัณฑ์พลาสติก และการเพิ่มขึ้นของต้นทุนการผลิต
ตามผลกระทบจากราคาน้ำมันที่สูงขึ้น แต่
บริษัทฯก็สามารถบรรเทาปัญหานี้ได้โดยการเน้นทำธุรกิจรับจ้างผลิต
ซึ่งเป็นธุรกิจที่บริษัทฯไม่ต้องรับความเสี่ยงจากการผันผวนของราคาวัตถุดิบ
และการปรับราคาขายของสินค้า ตลอดจนการรับคำสั่งซื้อจากลูกค้าล่วงหน้าระยะสั้น
อีกทั้งการลดต้นทุนการผลิตโดยการวางแผนขยายฐานการผลิตไปยังประเทศที่มีศักยภาพในการผลิตสูง
ได้แก่ เวียดนามและอินเดีย ซึ่งเป็นประเทศที่มีแรงงานเป็นจำนวนมากและค่าแรงงานต่ำ
ซึ่งนอกจากจะเป็นการเพิ่มขีดความสามารถในการแข่งขันด้านราคาแล้ว
ยังเป็นการขยายตลาดให้มีความกว้างขวางขึ้นด้วย

ถึงแม้ว่าฐานลูกค้าของบริษัทฯจะมีมากมายทั้งในประเทศและต่างประเทศ และสินค้าต่างๆ
ของบริษัทฯสามารถตอบสนองลูกค้ากลุ่มอุตสาหกรรมต่างๆ ได้อย่างหลากหลาย
แต่บริษัทฯก็ยังมีความมุ่งมั่นที่จะขยายตลาดในเชิงรุกและการเข้าถึงลูกค้ากลุ่มใหม่ๆ มากขึ้นอยู่เสมอ
โดยเน้นการออกแบบและพัฒนาผลิตภัณฑ์ การเพิ่มมูลค่าให้กับสินค้า
รวมถึงการคิดค้นและหาผลิตภัณฑ์ใหม่ๆ ออกจำหน่ายสู่ตลาด นอกจากนี้ ผู้บริโภค
กลุ่มธุรกิจและอุตสาหกรรมต่างๆ
ที่เป็นลูกค้าของบริษัทฯก็ให้การตอบรับที่ดีแก่สินค้าของบริษัทฯและมีความเชื่อมั่นในคุณภาพและตราสินค้าของบริษัทฯ
ทำให้ยอดขายของบริษัทฯมีศักยภาพที่จะเติบโต และสามารถแข่งขันกับผู้ประกอบการรายอื่นได้

โครงสร้างของกลุ่มบริษัทมีความแข็งแกร่ง เนื่องจากกลุ่มบริษัทเน้นการประกอบธุรกิจแบบครบวงจร
ลดการพึ่งพาธุรกิจนอกกลุ่ม
ทำให้บริษัทฯสามารถควบคุมคุณภาพของผลิตภัณฑ์หรือบริการของกลุ่มบริษัทให้เป็นมาตรฐานเดียวกัน
และสามารถจัดหาได้ในราคาที่เหมาะสม
อีกทั้งยังก่อให้เกิดการหมุนเวียนของรายได้ภายในกลุ่มบริษัท
ในขณะเดียวกันกลุ่มบริษัทก็มีการแสวงหาตลาดและลูกค้าใหม่เพิ่มเติมอยู่เสมอเพื่อเพิ่มยอดขายให้กับกลุ่มบริษัท
พร้อมกันนี้ บริษัทฯได้มีการปรับโครงสร้างธุรกิจใหม่ให้มีความเหมาะสมต่อการขยายตัวของธุรกิจ
การดำเนินธุรกิจ และการบริหารงาน ตลอดจนการจัดตั้งบริษัทร่วมทุนต่างๆ
เพื่อเป็นการขยายตลาดและเพิ่มความหลากหลายของสินค้าและบริการ

นอกจากนี้ การพัฒนาบุคลากรให้มีความรู้ความสามารถ และส่งเสริมการเรียนรู้วิทยาการใหม่ๆ
รวมถึงการนำเทคโนโลยีสารสนเทศที่ทันสมัยมาช่วยในการดำเนินธุรกิจของบริษัทฯ
เพื่อเป็นการรองรับการเติบโตของกิจการ
ตลอดจนช่วยให้องค์กรทันต่อการเปลี่ยนแปลงของโลกยุคปัจจุบันและอนาคต
ซึ่งจะส่งผลให้ธุรกิจของกลุ่มบริษัทสามารถเติบโตและก้าวหน้าได้อย่างต่อเนื่องและมั่นคง
และจะเป็นการเพิ่มมูลค่าเงินลงทุนของผู้ถือหุ้นในที่สุด

อนึ่ง การวิเคราะห์ผลการดำเนินงานด้วยอัตราส่วนทางการเงิน ภาพรวมการดำเนินธุรกิจ
และผลการดำเนินงานในปี พ.ศ. 2549 ที่ผ่านมา บริษัทฯได้เปิดเผยรายละเอียดเพิ่มเติมในส่วนที่
2 หัวข้อ 12 ฐานะการเงินและผลการดำเนินงาน

5.  ข้อมูลอื่น

5.1) ในคราวประชุมคณะกรรมการบริษัท ครั้งที่ 7/2549 เมื่อวันที่ 14 พฤศจิกายน พ.ศ. 2549
คณะกรรมการบริษัทมีมติเป็นเอกฉันท์อนุมัติให้บริษัทฯลงทุนในธุรกิจพลาสติกประเภทเครื่องใช้ในครัวเรือนที่ประเทศเวียดนาม
และอนุมัติให้บริษัทฯลงทุนในการเพิ่มทุนของ Srithai Vietnam Co., Ltd.
ซึ่งเป็นบริษัทย่อยของบริษัทฯ เป็นจำนวนเงิน 1.0 ล้านเหรียญดอลล่าร์สหรัฐอเมริกา
เพื่อเพิ่มสายการผลิตสินค้าดังกล่าว ทั้งนี้ นอกจากจะเป็นการขยายฐานการผลิตของบริษัทฯแล้ว
ยังเป็นการเพิ่มยอดขายให้แก่กลุ่มบริษัท
และเป็นการเพิ่มศักยภาพในการแข่งขันทางด้านราคาให้กับบริษัทฯอีกด้วย
เนื่องจากประเทศเวียดนามมีแรงงานจำนวนมากและค่าแรงงานต่ำ

5.2) เมื่อวันที่ 20 มีนาคม พ.ศ. 2549 และ 27 ธันวาคม พ.ศ. 2549
บริษัทฯได้ลงนามในสัญญาแก้ไขเพิ่มเติมสัญญาให้สินเชื่อ ฉบับที่ 3 และ 4 ตามลำดับ
ร่วมกับธนาคารนครหลวงไทย จำกัด (มหาชน) และธนาคารกรุงเทพ จำกัด (มหาชน)
สำหรับอัตราดอกเบี้ยของเงินกู้ยืมระยะยาววงเงิน 2,100 ล้านบาท
ที่ปรับลดจากอัตราดอกเบี้ยลอยตัว MLR ลบ 1.25 ต่อปี เป็นอัตราดอกเบี้ยคงที่ 4% ต่อปี
ตั้งแต่เดือนสิงหาคม พ.ศ. 2548 ถึงเดือนกรกฎาคม พ.ศ. 2549
และงดเว้นการประเมินราคาเครื่องจักรที่ติดจำนองอยู่กับธนาคารฯ ซึ่ง
บริษัทฯจะต้องทบทวนราคาทรัพย์สินที่ติดจำนองใหม่ทุกๆ 3 ปี ตามข้อกำหนดในสัญญาให้สินเชื่อ
ตลอดจนการเพิ่มวงเงินสินเชื่อจำนวน 261.53 ล้านบาท
ในโครงการเงินทุนหมุนเวียนเพื่อการอนุรักษ์พลังงานสำหรับใช้ในการจัดหาเครื่องจักรและอุปกรณ์เพิ่มเติมของโรงงานสุขสวัสดิ์และโรงงานอมตะนคร
ชลบุรี

5.3) เนื่องจากบริษัท ศรีไทยรุ่งเรืองทรัพย์ (1999) จำกัด “SRS” ซึ่งเป็นบริษัทย่อยของบริษัทฯ
ที่จัดตั้งตั้งขึ้นเพื่อถือครองทรัพย์สินส่วนหนึ่งของบริษัทฯตามโครงสร้างที่ระบุไว้ในแผนฟื้นฟูกิจการ
ไม่มีความจำเป็นในการดำเนินธุรกิจแล้ว ดังนั้น ในคราวประชุมคณะกรรมการบริษัท ครั้งที่ 2/2549
เมื่อวันที่ 30 มีนาคม พ.ศ. 2549
คณะกรรมการบริษัทมีมติเป็นเอกฉันท์อนุมัติการรับโอนกิจการทั้งหมดของ SRS
และจดทะเบียนเลิกบริษัท SRS
เพื่อลดความซับซ้อนของโครงสร้างการลงทุนของบริษัทฯในบริษัทย่อยและบริษัทร่วม
ลดค่าใช้จ่ายที่เกิดจากธุรกรรมระหว่างบริษัทฯกับ SRS รวมทั้งสามารถประหยัดภาษีของ SRS
ที่อาจเกิดขึ้นในอนาคต

พร้อมกันนี้ ในคราวประชุมใหญ่สามัญผู้ถือหุ้น ครั้งที่ 25 (ประจำปี พ.ศ. 2548) เมื่อวันที่ 28
เมษายน พ.ศ. 2549 ที่ประชุมผู้ถือหุ้นมีมติเป็นเอกฉันท์อนุมัติให้บริษัทฯรับโอนกิจการทั้งหมดของ
SRS ได้ โดยบริษัทฯได้ลงนามในสัญญาโอนและรับโอนกิจการทั้งหมดกับ SRS เมื่อวันที่ 21 มิถุนายน
พ.ศ. 2549 และ SRS ได้จดทะเบียนเลิกบริษัทเมื่อวันที่ 14 กรกฎาคม พ.ศ. 2549
กับกระทรวงพาณิชย์เรียบร้อยแล้ว และอยู่ระหว่างการชำระบัญชี

ในการดำเนินธุรกิจ
บริษัทฯจัดให้มีระบบการควบคุมภายในให้เป็นไปตามกฎระเบียบภายในของบริษัทฯและตามระเบียบข้อบังคับทางกฎหมาย
และจัดให้มีระบบการตรวจสอบภายในอย่างเพียงพอ ครอบคลุมทั้งด้านการเงิน
การปฏิบัติงานและดำเนินงาน ซึ่งระบบการตรวจสอบดังกล่าว
บริษัทฯได้มอบหมายให้ฝ่ายตรวจสอบภายในอยู่ภายใต้การกำกับดูแลของคณะกรรมการตรวจสอบ
โดยมีการรายงานผลการตรวจสอบต่อคณะกรรมการตรวจสอบและกรรมการผู้จัดการ

นอกจากนี้
คณะกรรมการบริษัทได้ตระหนักถึงความสำคัญของการกำกับดูแลกิจการที่ดีตามหลักเกณฑ์ที่ตลาดหลักทรัพย์แห่งประเทศไทยได้แนะนำไว้
เพื่อเพิ่มความโปร่งใส ความสามารถในการแข่งขัน
และเพิ่มความเชื่อมั่นต่อผู้ถือหุ้นและผู้มีส่วนได้เสีย
โดยในปีที่ผ่านมาบริษัทฯได้ยึดถือปฏิบัติตามนโยบายการกำกับดูแลกิจการที่ดีที่บริษัทฯได้ประกาศไว้
ซึ่งบริษัทฯได้ชี้แจงผลของการปฏิบัติไว้ในส่วนที่ 2 หัวข้อ 9 การจัดการ